
PARLAMENTUL ROMÂNIEI

CAMERA DEPUTAŢILOR

	Comisia pentru buget,

finanțe și bănci
    
	                          Bucureşti,18.09.2013

                          Nr. 4c-2/79
                          PL-x 58/2013




  BIROULUI  PERMANENT 

                                                                    AL

CAMEREI  DEPUTAŢILOR

Vă înaintăm, alăturat, RAPORTUL asupra proiectului de Lege pentru aprobarea Ordonanţei de urgenţă a Guvernului nr. 68/2012 pentru modificarea şi completarea unor acte normative şi reglementarea unor măsuri financiar-fiscale, trimis spre dezbatere în fond, cu adresa nr. PL-x 58 din 25 februarie 2013, înregistrat sub nr. 4c-2/79 din 26 februarie 2013, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE
        Gheorghe Dragomir

RAPORT
asupra proiectului de Lege pentru aprobarea Ordonanţei de urgenţă a Guvernului 68/2012 pentru modificarea şi completarea unor acte normative şi reglementarea unor măsuri financiar-fiscale
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond, în procedură de urgenţă, cu proiectului de Lege pentru aprobarea Ordonanţei de urgenţă a Guvernului nr. 68/2012 pentru modificarea şi completarea unor acte normative şi reglementarea unor măsuri financiar-fiscale, trimis spre dezbatere în fond, cu adresa nr. PL-x 58 din 25 februarie 2013, înregistrat sub nr. 4c-2/79 din 26 februarie 2013.
Conform prevederilor art. 75 alin. (1) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 18 februarie 2013.

Consiliul Legislativ a avizat favorabil iniţiativa legislativă. 
Consiliul Economic şi Social, prin adresa nr. 2644/15.11.2012, a avizat favorabil proiectul de lege.
Comisia pentru administraţie publică, amenajarea teritoriului şi echilibru ecologic, prin avizul nr. 26/78/ 5 martie 2013 , a avizat favorabil proiectul de lege.
Comisia pentru sănătate şi familie, prin avizul nr. 28/33/6 martie 2013, a avizat favorabil proiectul de lege.

Comisia pentru industrii şi servicii, prin avizul nr. 23/64/6 martie 2013, a avizat favorabil proiectul de lege.

Comisia pentru apărare, ordine publică şi siguranţă naţională, prin avizul nr. 32/74/5 martie 2013, a avizat favorabil proiectul de lege.

Comisia pentru muncă şi protecţie socială, prin avizul nr. 27/132/6 martie 2013, a avizat favorabil proiectul de lege.

Proiectul de lege supus dezbaterii are ca obiect de reglementare modificarea şi completarea unor acte normative şi reglementarea unor măsuri financiar-fiscale, respectiv:

-  renunţarea la penalităţi de întârziere datorate de SC Electrica Furnizare SA către CNCFR SA, înregistrate în contabilitate până la data de 31.03.2012, prelungirea termenului de rambursare a împrumutului acordat CFR Infrastructură;

-  luarea unor măsuri menite să reducă cheltuielile nejustificate ale autorităţilor şi instituţiilor publice;

-  înfiinţarea unei societăţi comerciale în vederea continuităţii activităţii de extragere a huilei la nivel naţional;

- alocarea unui împrumut oraşului Sângeorz-Băi pentru dezvoltarea suprastructurii în turism;

- măsuri de protecţie a persoanelor cu handicap.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 18 septembrie 2013.
Din totalul de 32 de membri ai Comisiei pentru buget, finanţe şi bănci au fost prezenţi la dezbateri 26  deputaţi.

La dezbaterea acestui proiect de lege au fost prezenţi, în calitate de invitaţi, doamna Maria Predescu, Director General în cadrul Autorităţii de Administrare a Activelor Statului, doamna Lucica Diaconescu, Şef serviciu în cadrul Ministerului Finanţelor Publice şi doamna Iulia Niţu, expert în cadrul Ministerului Fondurilor Europene.
În urma examinării iniţiativei legislative şi a opiniilor exprimate, membrii Comisiei au hotărât, cu majoritate de voturi, să supună plenului Camerei Deputaţilor, spre dezbatere şi adoptare proiectul de Lege pentru aprobarea Ordonanţei de urgenţă a Guvernului nr. 68/2012 pentru modificarea şi completarea unor acte normative şi reglementarea unor măsuri financiar-fiscale, în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.
                       PREŞEDINTE                                                       SECRETAR                     

                Gheorghe DRAGOMIR                                       Mihai-Aurel DONŢU
Şef Serviciu
Giorgiana Ene
Expert parlamentar

